सिनेमा, फिल्म ये शब्द जैसे ही चर्चा में आते हैं हमारे मन-मष्तिष्क में तुरन्त जो तस्वीर उभरती है उसमें एक बड़ा सा हॉल, उसमें लगा एक बड़ा सा पर्दा, पर्दे पर रंगीनियाँ बिखेरते हीरो-हीरोइन और इनके प्यार के समानान्तर चलती हिंसा-मारपीट-सेक्स-अश्लीलता की दुनिया. फिल्म की छवि इतने पर ही पूर्ण नहीं होती है. कल्पना की उड़ान आगे जाकर एक-दो रोमांटिक गीतों और एक-दो आइटम सांग की ओर जाती है जहाँ कोई हसीन अदाकारा अपने जिस्म की नुमाइश करती हुई हंगामे के बीच दोहरी हो-होकर दर्शकों का मनोरंजन करती है. वर्तमान में फिल्म की परिभाषा इतने तक सीमित होकर दिखती है. फिल्मों का जो वर्तमान स्वरूप हमारे सामने है वह सदैव से ही ऐसा नहीं था और ऐसा भी नहीं है कि वर्तमान पीढ़ी के सभी फिल्मकार हिंसा-सेक्स-देह प्रदर्शन-फूहड़ नृत्य, गीतों के सहारे ही फिल्मों का निर्माण कर रहे हैं. वर्तमान में भी फिल्मकारों का एक वर्ग ऐसा भी है जो चलताऊ फिल्मों की श्रृंखला से इतर बौद्धिक, कलात्मक फिल्मों का निर्माण कर रहा है. इसके बाद भी नये फिल्मकारों में से अधिकांश स्वस्थ, स्वस्थ, मनोरंजक, संदेशप्रधान फिल्मों का निर्माण करना नहीं चाहते हैं.